Sodba II Ips 330/96
Sodna praksa Vrhovnega sodišča, 1996-08-29

razmerja staršev do otrok po razvezi zakonske zveze - preživnina za otroka

Pri določenem toženčevem prispevku 5.000,00 SIT bo morala prispevati mati še 15.000,00 SIT in to poleg dela, ki ga ima z otrokovo vzgojo in oskrbo. Pri nižji preživnini bi bila otrokova mati, ki prejema mesečno cca 30.000,00 SIT, nesorazmerno obremenjena. Pri določitvi preživnine sta sodišči v zadostni meri upoštevali toženčeve zmožnosti plačevanja preživnine v času prestajanja zaporne kazni. Ugotovljena plačila, ki jih je prejemal za svoje delo do konca glavne obravnave, kažejo, da določena preživnina ne presega toženčevih plačilnih zmožnosti. Poznejša nižja plačila za delo, na katera se sklicuje toženec v pritožbi in reviziji, na določitev preživnine v tem postopku ne morejo vplivati.

Sodišče prve stopnje je razvezalo zakonsko zvezo med pravdnima strankama, ki je bila sklenjena dne 25.1.1975. Mld. sina J. P. je dodelilo v varstvo in vzgojo tožnici, tožencu pa je naložilo, da mora plačevati za njegovo preživljanje od 1.6.1994 dalje po 5.000,00 SIT mesečno. Toženčevo pritožbo proti tej sodbi je sodišče druge stopnje zavrnilo in potrdilo sodbo sodišča prve stopnje.

Toženec je vložil proti sodbi sodišča druge stopnje revizijo, v kateri navaja, da njegov dohodek na prestajanju kazni ne dosega niti 5.000,00 SIT mesečno, in da je od 14.11.1994 v bolniškem staležu. Zato sedaj ne more plačevati preživnine.

Revizija je bila vročena tožeči stranki, ki nanjo ni odgovorila, Državno tožilstvo Republike Slovenije pa se o prejeti reviziji ni izjavilo.

Toženec v reviziji ni navedel revizijskih razlogov. Zato je revizijsko sodišče izpodbijani del sodbe sodišča druge stopnje po 386.čl. Zakona o pravdnem postopku (ZPP) po uradni dolžnosti preizkusilo glede bistvene kršitve določb pravdnega postopka iz 10.tč. 2.odst. 354.čl. ZPP in glede pravilne uporabe materialnega prava. Omenjene kršitve določb pravdnega postopka revizijsko sodišče ni ugotovilo. Ob upoštevanju ugotovljenega dejanskega stanja pa sta sodišči prve in druge stopnje pri določitvi višine preživnine tudi pravilno uporabili materialno pravo. Po 79.čl. Zakona o zakonski zvezi in družinskih razmerjih določi sodišče ob razvezi zakonske zveze višino prispevka za preživljanje otroka v sorazmerju z možnostmi vsakega izmed staršev in otrokovimi potrebami. Po ugotovitvah sodišč prve in druge stopnje znašajo potrebe desetletnega sina pravdnih strank približno 20.000,00 SIT mesečno. Pri določenem toženčevem prispevku 5.000,00 SIT bo morala prispevati mati še 15.000,00 SIT in to poleg dela, ki ga ima z otrokovo vzgojo in oskrbo. Pri nižji preživnini bi bila otrokova mati, ki prejema mesečno cca 30.000,00 SIT, nesorazmerno obremenjena. Pri določitvi preživnine sta sodišči v zadostni meri upoštevali toženčeve zmožnosti plačevanja preživnine v času prestajanja zaporne kazni. Ugotovljena plačila, ki jih je prejemal za svoje delo do konca glavne obravnave, kažejo, da določena preživnina ne presega toženčevih plačilnih zmožnosti. Poznejša nižja plačila za delo, na katera se sklicuje toženec v pritožbi in reviziji, na določitev preživnine v tem postopku ne morejo vplivati.

Iz vseh navedenih razlogov je revizijsko sodišče zavrnilo revizijo kot neutemeljeno (393.čl. ZPP).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.